
PROCES VERBAL

Nr.87 din 24.11.2010

al şedinţei Consiliului de Observatori al Instituţiei Publice Naţionale 

a Audiovizualului Compania “Teleradio-Moldova”
Începutul şedinţei: ora 16.00
Au fost prezenţi:

membrii Consiliului de Observatori Eugeniu RÎBCA, Viorica BOGATU (CUCEREANU), Raisa LOZINSCHI-HADEI, Aurelia PERU-BALAN, Vitalie ŢAPEŞ, Mariana ŞLAPAC.

A lipsit: Viorica MEŞINĂ-PRODAN, Tudor TATARU.
Ordinea de zi plasată pe site:
1. Raportul CCA „Monitorizarea modului de reflectare a campaniei electorale în cadrul emisiunilor informative ale posturilor de televiziune cu acoperire naţională” (30 octombrie – 10 noiembrie 2010).

2.  Raportul interimar nr.2 al Biroului OSCE pentru Instituţii Democratice şi Drepturile Omului, Misiunea de observare a alegerilor în Republica Moldova (1-14 noiembrie, 2010).
3.  Raportul nr.5 al CJI „Monitorizarea mass-media în campania electorală pentru alegerile parlamentare anticipate din 28 noiembrie 2010” (8-14 noiembrie 2010).

4. Raport cu privire la monitorizarea programelor radio şi televiziune ale IPNA Compania “Teleradio-Moldova” (1-5, 8-12 noiembrie 2010).

5.  Diverse.

E.Rîbca: Bună ziua. Constat prezenţa a 6 membri CO din cei 9 pe care ar trebui să-i avem prezenţi la şedinţă. Vă reamintesc că I.Munteanu nu mai este membru al CO. T.Tataru a fost telefonat în repetate rânduri, a fost contactat prin toate posibilităţile şi nu a putut fi găsit. Dna V.Meşina-Prodan a telefonat cu o oră în urmă şi a anunţat că nu reuşeşte să ajungă în Chisinău.

Supun votului începerea şedinţei CO de astăzi. Rog să votaţi.
S-a votat: “Pentru” – unanim (6 voturi).
E.Rîbca: În conformitate cu punctele 35, 36, 37 din Regulamentul CO, prezenta şedinţă a fost convocată de Preşedintele acestuia, Ordinea de zi a fost plasată pe site-ul CO luni dimineaţa, fapt despre care au fost informaţi membrii CO. Majoritatea materialelor examinate astăzi, cu excepţia Raportului Centrului pentru Jurnalism Independent care a fost lansat abia ieri şi, respectiv, a Caietului de sarcini, au fost transmise în format electronic membrilor CO săptămâna trecută.

Stimaţi colegi, propun spre examinare următoarea Ordine de zi a şedinţei CO de astăzi:
1. Alegerea secretarului şedinţei din 24 noiembrie 2010.

2. Raportul CCA „Monitorizarea modului de reflectare a campaniei electorale în cadrul emisiunilor informative ale posturilor de televiziune cu acoperire naţională” (30 octombrie – 10 noiembrie 2010).

3. Raportul interimar nr.2 al Biroului OSCE pentru Instituţii Democratice şi Drepturile Omului, Misiunea de observare a alegerilor în Republica Moldova (1-14 noiembrie, 2010).
4. Raportul nr.5 al CJI „Monitorizarea mass-media în campania electorală pentru alegerile parlamentare anticipate din 28 noiembrie 2010” (8-14 noiembrie 2010).

5. Raportul IPNA Compania “Teleradio-Moldova” cu privire la monitorizarea programelor radio şi televiziune ale IPNA Compania “Teleradio-Moldova” (1-5, 8-12 noiembrie 2010).

6. Caietul de sarcini.

7. Diverse.

Propun să păstrăm în Ordinea de zi punctul Diverse, detalierea acestuia să o facem după examinarea celorlalte chestiuni. Aveţi propuneri, sugestii? Nu sunt. Supun votului Ordinea de zi enunţată.

S-a votat: “Pentru” – unanim (6 voturi).

E.Rîbca: Prima chestiune din agenda şedinţei CO de astăzi este Alegerea secretarului şedinţei CO din 24 noiembrie. În acest context, vă reamintesc că, în conformitate cu punctul 4 din hotărârea CO nr.150 din 23 aprilie Cu privire la vacanţa funcţiei de secretar al CO, această funcţie este vacantă. Potrivit punctului 4 al hotărârii nominalizate, sunt obligat să reamintesc că este vacantă această funcţie şi să întreb dacă sunt doritori. Sunt doritori? Nu sunt. În acest caz, rog, să înaintaţi propuneri pentru numirea secretarului şedinţei CO din 24 noiembrie.
M.Şlapac: Dna V.Bogatu (Cucereanu).

E.Rîbca: Supun votului aprobarea hotărârii Cu privire la alegerea secretarului şedinţei din 24 noiembrie 2010 a dnei V.Bogatu.
S-a votat: “Pentru” – unanim (6 voturi).

E.Rîbca: Următoarea chestiune din Ordinea de zi este Raportul CCA Monitorizarea modului de reflectare a campaniei electorale perioada 30 octombrie-10 noiembrie 2010.

Aveţi acest raport în faţă. Doreşte cineva să se expună pe marginea acestui raport? În acest raport, pe ultima pagina, aveţi o menţiune pe care am făcut-o personal la ora 12.00. Pe site-ul cca.md nu era amplasată oficial hotărârea Consiliului Coordonator al Audiovizualului (CCA) despre acest raport.
În acest context aş vrea să ofer cuvânt dlui C.Marin să ne ofere o ultimă informaţiei în ceea ce priveşte această şedinţă.

C.Marin: La şedinţa respectiva a fost prezent D.Ţurcanu din partea Companiei pentru ca să reprezinte şi, eventual, să reacţioneze la ceea ce au menţionat raportorii de la CCA.
Ţin să menţionez că noi, în linii generale, acceptăm rezultatele acestei monitorizări şi încercăm să ţinem cont inclusiv şi de sugestiile pe care le face CCA, chiar dacă, din punctul meu de vedere, raportul CCA nu are în anexe datele empirice în temeiul cărora se fac concluziile respective şi atunci este foarte greu să judeci: să fii de acord sau să nu fii de acord cu acestea.
Am avut o discuţie cu preşedintele CCA. Iniţial am dorit să facem o întâlnire, reprezentanţii Companiei cu monitorii de la CCA pentru ca să discutăm, să analizăm inclusiv materialele pe care ei le consideră ca fiind marcate de anumite carenţe pentru ca să vedem modul lor de evaluare. În cele din urmă, am decis asupra altei modalităţi: să plece şeful Departamentului de monitorizare pentru ca să se documenteze. Eventual, să ia informaţia care ne interesează pe noi pentru ca în timpul comod să analizăm şi să vedem care sunt obiecţiile CCA. În aşa fel noi vom încerca să îndreptăm nişte lucruri dacă vom găsi de cuviinţă.
Aprecierea generală pe care o face CCA sună în felul următor, la pagina 5: Postul public de TV (în vizor se află doar televiziunea, nu şi radioul, ceea ce nu este bine din punctul nostru de vedere) a oferit o prezentare a actorilor politici în general neutră. Aceasta este aprecierea per ansamblu şi mai departe este o doleanţă, o sugestie, un semn de întrebare poate din partea CCA: lipsa abordării critice din partea unor oficiali aflaţi la putere în tandem cu reflectarea uşor pozitivă a acestora este un semnal cu privire la dificultăţile pe care Moldova 1 le întâmpină în a se conforma complet rolului sau de difuzor public.
Eu nu cred că aceasta este o obiecţie, ci o sugestie prin felul în care este formulată. Tocmai de aceea îi confer statut de sugestie şi nu de obiecţie. Chiar şi în situaţia dată ne-ar interesa totuşi care este temeiul acestei obiecţii. De aceea am vrut să luăm toate materialele care stau la baza acestei concluzii pentru ca să vedem unde greşim, poate putem să reparăm ceva.
Oricum, vom face lucrul ăsta pentru că ne interesează, pentru că vrem să facem o practică curentă în reflectarea actorilor politici, indiferent că suntem în campania electorală sau nu, noi trebuie să adoptăm o practică curentă de reflectare a actorilor politici. Ea depăşeşte cu mult cadrul campaniei electorale, adică noi va trebui să promovăm nişte standarde foarte clare, convingătoare pentru ca să oferim publicului o informaţie echidistantă, imparţială şi echilibrată. Mulţumesc.
E.Rîbca: Cu ce s-a soldat examinarea acestui raport la şedinţa CCA?
C.Marin: Cu atenţionarea asupra acestui moment. Noi nu avem hotărârea, din păcate nu putem să spunem exact cum sună, dar din discuţiile pe care le-am avut cu secretarul şi preşedintele CCA, am fost atenţionaţi anume asupra acestei nereguli. Nu e sancţiune, am fost atenţionaţi.

V.Cucereanu: Mie nu-mi pare că aceasta este o obiecţie. Mai găsesc tot aici o obiecţie în privința a 2 ştiri conflictuale, ştiri care au fost realizate dintr-o singură sursă. Le-aţi analizat?
C.Marin: În raportul ăsta?

V.Cucereanu: Da. Subiecte în care PLDM anunţă într-un comunicat de presă despre un reprezentat al său şi al doilea subiect în care PDM susţine că afişele electorale amplasate în Anenii Noi au fost vandalizate de persoane necunoscute au fost realizate dintr-o singură sursă. Oricum, exemplele acestea sunt nişte lecţii pentru ştirişti, din care înveţi să faci ştiri corecte în orice situaţie.

A.Peru-Balan: Şi mai este un alineat care tot mi se pare că ar cere o interpretare: alin.1, pag.4. Aici reiese că TV Moldova1 a favorizat Guvernul şi Prim-ministrul în această campanie.
C.Marin: Vedeţi că este foarte greu să fii exact, eu nu vreau să polemizez acum, fiindcă nu sunt autorii monitorizării. Cine poate să spună dacă 21% este mult sau puţin în situaţia în care Guvernul a generat evenimente de interes public.
Deci noi reieşim din calitatea evenimentelor. Dacă evenimentele sunt de interes public, înseamnă că ele sunt oglindite. În cazul altor concurenţi electorali care să zicem că n-au produs evenimente, noi ce să facem? Să le producem noi?

A.Peru-Balan: Da, de acord, dar atât timp cât e campanie electorală cel puţin nu de amplasat în capul buletinelor de ştiri evenimentele unde subiectul central este premierul.

A.Dorogan: La propria discreţie sau este stabilit undeva, că dacă evenimentul este de interes public ...

A.Peru-Balan: În ele se sesizează conotaţie electorală deoarece este clar că agenda superactivă a premierului – în toată ziua câte o întrevedere … Poate de dat prioritate evenimentelor, ştirilor sociale. Cel puţin nu prima ştire. Dacă nu greşesc, prima ştire a fost: Darea în exploatare a 3 case de locuit în satul Cotul Morii.
C.Marin: Dar e o ştire socială.
A.Peru-Balan: Da, e o ştire socială, dar cred că chestia asta are o tentă electorală. În asemenea cazuri de mai lăsat mai spre mijlocul buletinului.
A.Dorogan: Am citit şi eu raportul. Îmi pare rău că nu suntem vizaţi şi noi. Mie îmi place mult exactitatea. Dacă monitorizăm modul de reflectare a campaniei electorale în cadrul evenimentelor, emisiunilor informative ale postului de televiziune, dacă acesta-i subiectul monitorizării, atunci să se monitorizeze campania electorală şi dacă campania electorală merge strict în cadrul rubricii „Electorala 2010”, cei care monitorizează să monitorizeze asta. Dar dacă ei se extind peste această rubrică atunci să spună că în această zi au monitorizat atâtea ore de emisie. Îmi place analiza serioasă, dar dacă noi punem un titlu, iar în analize debordăm şi începem să trecem peste altele …
Să analizăm serios raportul. Să ne determinăm – analizăm subiectele ce ţine de campania electorală sau analizăm tot programul de ştiri, pentru că într-un program de ştiri este şi social, este şi critică, sunt de toate. Aşa cum e realitatea zilei în ziua în cauză, nu noi o facem, noi o reflectăm, dacă am scăpat ceva suntem vinovaţi, dar dacă oamenii nu ştiu să facă rapoarte şi să monitorizeze atunci asta-i altceva. E punctul meu de vedere.
C.Marin: Dacă citeşti raportul nu înţelegi totuşi ce a făcut „Mesager”-ul, cum a reflectat realităţile. Nu avem un tablou foarte clar, dar am încercat să fiu evaziv dat fiind că nu sunt reprezentanţii CCA.

R.Lozinschi-Hadei: Vroiam să remarc că echipa de monitori de la CCA a făcut exces de zel. De exemplu, este un aliniat care se referă la subiectul despre desfăşurarea unei acţiuni la piatra comemorativă din piaţa Marii Adunări Naţionale, comemorarea victimelor regimului comunist şi au fost prezentate în ştiri opiniile reprezentaţilor organizaţiilor de tineret PLDM, PL, MAE, probabil aceştia au fost la eveniment.
Într-o ştire nu e neapărat să fie şi poziţia PCRM. Despre PCRM s-a menţionat doar că au depus flori. Era neapărat să fie PCRM, dacă nu au fost prezenţi la eveniment? Deci nu întotdeauna trebuie să reflectezi şi poziţia oponenţilor.
L.Viţu-Eşanu: Ştirea cu PD-ul e următoarea: PD-ul anunţă despre incidente, potrivit serviciului de presă persoane necunoscute au afişat, au distrus, au vandalizat, întrebarea este de la cine trebuia să iau replica, dacă PD-ul nu acuză pe nimeni? Ei spun, persoane necunoscute, deci noi am făcut o ştire de informare. Eu nu cred că aceasta este o ştire conflictuală. Conflictuală e, după mine, când X acuză pe Y.
Şi mai e o chestiune: noi avem materiale de problemă, dar ele nu fac subiectul acestei monitorizări. Avem materiale despre drumuri, că se întârzie reparaţia drumurilor la Rezina şi Bălţi şi multe alte lucruri, dar ele nu intră în rubrica electorală. După mine, nu este chiar potrivită concluzia că noi favorizăm sau tratăm doar în context pozitiv.
Pot să fac o listă cu toate materialele de problemă pe care le-am abordat în „Mesager”. Şi atunci nu ştiu dacă putem să spunem că nu au existat. Dar ştirea aceasta e o ştire de informare în care PD-ul acuză persoane necunoscute şi CCA cere ca noi să dăm replică. Aşa reiese.
Noi am făcut 2 ştiri, una legată de alta: Şirul incidentelor în campania electorală continuă, PLDM anunţă printr-un comunicat că un agitator de-al său a fost supus unui tratament violent şi PD anunţă despre incidente. Deci, noi am făcut 2 ştiri informative despre faptul că ei anunţă, dar nu acuză, nici PLDM-ul nu acuză pe nimeni. Deci nici PLDM-ul, nici PD-ul, ei doar informează că au avut loc astfel de cazuri. Şi noi ne-am limitat cu 4 rânduri la PLDM, cu 4 şi jumătate la PD.

E.Rîbca: Vorbim de o ştire foarte concretă. De la cine trebuie de luat răspuns?
D.Ţurcanu: Eu cred că aceasta nu e o ştire conflictuală. Am extras ce înseamnă conflict: neînţelegere, ciocnire de interese, dezacord, antagonism, situaţie controversată, divergenţă, contradicţie ş.a.m.d. de idei.  În cazul de faţă…

C.Marin: Dacă am fi spus că uite PLDM-ul acuză partidul X, atunci apărea o divergenţă şi atunci era firesc să întrebi şi acel partid X.
E.Rîbca: Stimaţi colegi, mai doreşte cineva să se expună pe marginea acestui raport?

În acest raport sunt monitorizate doar emisiuni informative. Remarc faptul că în raport sunt menţionate şi anumite informaţii care fac cinste pentru TV Moldova1: în comparaţie cu alţi radiodifuzori s-a acordat mai mult timp pentru expunerea platformelor electorale, Moldova 1 a reflectat pe larg activitatea CEC, indicându-se chiar o cotă de 3,4%, este prezentă o diversitate în ceea ce priveşte prezentarea subiectelor politice, inclusiv în lumina neutră şi aşa mai departe.
Menţionez, de asemenea, faptul că a fost prezentată şi o informaţie cu conotaţie negativă la adresa acelui concurent electoral despre care s-a vorbit mai sus. S-a respectat principiul de informare din mai multe surse.
Totuşi, pentru mine această concluzie care este mai mult decât diplomatică pentru autoritatea de reglementare este discutabilă – ce ar însemna această dificultate pe care Moldova 1 o întâmpină în a se conforma complet rolului său de difuzor public autonom şi independent. Aş vrea aici să citez: Pe parcursul perioadei de raport guvernul, în special şi în deosebi Prim-ministru, a fost reflectat preponderent în context pozitiv. Asemenea solicitare-concluzie mi se pare un pic abstractă.
Aş avea aici o solicitare faţă de dl. D.Ţurcanu, în cazul în care mai calcă pragul CCA: să încerce să tălmăcească ce înseamnă „Subiecţi politici relevanţi şi protagonişti electorali”. Mi se pare că monitorizarea ar trebui să fie făcută distinct în raport cu subiecţii politici şi, respectiv, în raport cu protagoniştii electorali, adică concurenţii electorali. Atunci când aruncăm totul într-o oală nu mi se pare legal. De fapt afirm că este ilegal să facă acest lucru.

Stimaţi colegi, doreşte cineva să se mai expună pe marginea acestui raport sau putem trece la următorul raport?

Următoarea chestiune din agenda zilei este Raportul Interimar nr.2 al biroului OSCE pentru instituţii democratice şi drepturile omului, Misiunea de observare în RM. Acest raport, de asemenea, îl aveţi în mape. Doreşte cineva să se expună pe marginea acestui raport?
În capitolul 1 am găsit relevant pentru şedinţa de astăzi, ca poziţie, că  radiodifuzorul public Compania „Teleradio-Moldova” a încercat să prezinte campania electorală într-un mod echilibrat în cadrul programelor sale de ştiri la televiziune şi radio. Cred că nu este cazul să comentez atât timp cât este vorba de o doleanţă şi mai puţin o constatare.
În ceea ce priveşte în mod direct activitatea noastră aş menţiona primele 2 alineate din capitolul 5 Mass-media: TRM s-a concentrat pe conferinţe de presă şi întruniri cu concurenţii electorali şi alegătorii din raioane. Este prezentă aici o concluzie că această reflectare a evenimentelor politice are să fie oarecum precaută. Ce-ar fi însemnând această concluzie în acest context mie-mi este greu să mă expun, dar dacă ar fi fost un reprezentant al organizaţiei în cauză cred că s-ar fi putut discuta. Următoarea propoziţie: Monitorizarea a stabilit că unele reportaje de ştiri nu au inclus informaţia despre controversele dintre concurenţii electorali. Mă întreb, în ce măsură ar trebui să reflectăm toate controversele care apar între concurenţii electorali, controverse care foarte des au un caracter oficial? Se aduc acuzaţii … în cadrul acuzaţiilor. Este o părere și n-o impun nimănui.
Se menţionează faptul că TV Moldova 1 a dedicat cea mai mare parte din ştiri, în mare parte neutră, concurentului PCRM. Se menţionează şi faptul că Radio Moldova a adoptat aceeaşi abordare. Reamintesc că acest raport ţine de perioada 1-14 noiembrie. Este ceea ce vroiam să vorbesc la acest subiect.
V.Cucereanu: Mie nu-mi e prea clară formula a încercat să prezinte campania. A încercat sau chiar a prezentat campania, a căutat sau a reuşit să prezinte campania? Deci, nu este o expresie foarte exactă.

E.Rîbca: De asemenea, sunt menţionate şi momente pozitive. Mă refer la ultima pagină. Este vorba de faptul că mass-media publică, adică Compania a respectat cerinţele legale cu privire la timpul de antenă gratuit, dezbaterile electorale, majorând chiar timpul de antenă gratuit pentru fiecare concurent.
A.Peru-Balan: Se menţionează că ştirile despre guvern constituie 22% din timpul de emisie, este acelaşi indicator ca în raportul precedent. Poate că într-adevăr chestia asta trebuie luată în serios, de văzut totuşi poate de mai limitat.

E.Rîbca: Doreşte cineva să se mai expună? Stimaţi colegi, putem merge la celălalt raport şi în cazul de faţă este vorba de raportul nr.5 al Centrului pentru Jurnalism Independent: Monitorizarea mass-media în campania electorală pentru alegeri parlamentare anticipate, perioada 8-14 noiembrie 2010. Este prezent la şedinţa de astăzi dl Ion Mazur, coordonator de proiect.

I.Mazur: Bună ziua! Marţi, 23 noiembrie, CJI a prezentat al cincilea raport de monitorizare, pentru perioada 8-14 noiembrie. Ne-am propus să evaluăm modul în care mass-media reflectă campania electorală pentru alegerile parlamentare. Cadrul metodologic nu s-a schimbat, e acelaşi ca şi în rapoartele precedente, ne-am bazat pe aceeaşi parametri cantitativi şi calitativi.
Studiile de caz vizează și corectitudinea ştirilor şi echilibrul surselor în tratarea informaţiei despre Tratatul privind regimul de frontiere dintre Republica Moldova şi România, semnat la Bucureşti de premierul V.Filat şi ministrul român de externe T.Baconschi pe data de 8 noiembrie 2010. O să revin la acest moment.
În linii generale, aş menţiona că în perioada respectivă postul TV Moldova 1 şi Radio Moldova au oferit acces în ştiri şi programe electorale speciale unui număr mare de concurenţi electorali, asigurând pluralismul de opinii. În cele mai multe cazuri subiectele relevante au fost prezentate în context neutru. Dar, după cum menţionam, şi în rapoartele anterioare unii concurenţi electorali au apărut într-o lumină puţin pozitivă sau negativă. Din punct de vedere al contextului apariţiei în ştiri la TV, la Moldova 1 se observă o uşoară defavorizare a PCRM.
Aş remarca faptul că în perioada respectivă TV Moldova 1 s-a numărat printre posturile cu cel mai mare volum de materiale, alături de Publika TV şi Jurnal TV. De asemenea, Radio Moldova a avut cele mai multe şi mai diverse materiale relevante din cele 3 posturi care au fost monitorizate.
Un moment pe care aş vrea să-l remarc este reducerea spaţiului alocat primelor persoane în stat la TV Moldova 1. Iar în ceea ce priveşte Radio Moldova, este iarăşi important faptul că Prim-ministrul apare de mai puţine ori ca în rapoartele anterioare. Este o scădere semnificativă.
În ceea ce priveşte studiul de caz, după cum menţionam la început, raportul analizează corectitudinea ştirilor şi echilibrul surselor în tratarea informaţiei despre semnarea Tratatului privind regimul frontierei între RM şi România.

Concluzia la care au ajuns experţii noştri este faptul că TV Moldova 1 reflectă semnarea tratatului echilibrat şi imparţial în multe subiecte din aceste două zile. În prima zi postul difuzează o relatare de la Bucureşti cu prezenţa semnatarilor tratatului şi un subiect cu mai multe comentarii pe marginea evenimentului. Acest din urmă subiect nu este echilibrat, după părerea experţilor, deoarece oferă spaţiu numai comentatorilor care apreciază semnarea documentului, dar nu şi o poziţie a analiştilor care au un alt punct de vedere. Iar a doua zi TV Moldova 1 revine la subiect cu o poziţie, dar nu face şi trimitere la argumentele părţii semnalate în prima zi. Această abordare face ca ştirea să fie din nou neechilibrată prin prezenţa unei singure opinii despre semnarea tratatului.
C.Marin: Dar în ansamblu?
I.Mazur: În ansamblu, da. Dar se poate întâmpla că un telespectator TV priveşte într-o zi şi a doua zi nu priveşte. Nu este bine. Sau invers, priveşte în a doua zi şi nu în prima, iarăşi este un dezechilibru. Orice telespectator se poate întreba ce se întâmplă de fapt cu acest eveniment. Iată aşa am considerat noi.

C.Marin: Arată că poate fi adoptată şi o variantă, şi alta.

I.Mazur: Dar varianta ideală ar fi să fie ambele puncte de vedere.

L.Viţu-Eşanu: Eu am ridicat ştirea, aşa cum a fost ea în emisie. Pe data de 9 l-am dat pe Grigore Petrenco şi după asta noi am dat ştirea: Potrivit premierului Vlad Filat, semnarea tratatului este importantă şi necesară pentru România care urmează să adere la spaţiul schengen, iar preşedintele Comisiei Jose Manuil Baroso califică semnarea tratatului ca pe un bun exemplu de cooperare regională.
Deci asta e. Cred că ceea ce-aţi luat voi era varianta care n-a fost pregătită pentru emisie, dar era varianta brut. Deci, noi am dat opinia, am dat o propoziţie.
I.Mazur: Dar este important ca totuşi până la urmă să existe ambele păreri.

L.Viţu-Eşanu: Noi am discutat şi la seminarul organizat de CCA. De fiecare dată trebuie să alergi după opinia opoziţiei sau în cazul ăsta a doua zi comuniştii oricum au făcut o conferinţă de presă şi au anunţat poziţia lor faţă de tratat şi noi am dat-o a doua zi.

I.Mazur: Poate că era important ca în prima zi să fie prezentată doar informaţia.

E.Rîbca: Aveţi dreptate. Şi, în contextul acelei pretenţii pe care a enunţat-o C. Marin: practic într-adevăr se echilibrează această ştire din prima zi cu cea din a doua zi. Totuşi monitorizarea se face în baza art.7 din Codul Audiovizualului care prevede că aceste 2 surse trebuie să fie prezente în aceeaşi ştire.
A.Dorogan: Dacă ştirea-i conflictuală, sigur că trebuie 2 surse, dar semnarea unui tratat nu cred că-i chiar conflictuală. E un tratat, un eveniment, aici nu e ştire conflictuală. De ce s-ar considera asta o ştire conflictuală, apriori conflictuală?
I.Mazur: Oricum, sunt teme sensibile la care trebuie să fim foarte atenţi.
E.Rîbca: Stimaţi colegi, mă adresez în special dlui I.Mazur, reprezentanţilor altor organizaţii care prezintă public rapoartele de monitorizare pe care le examinăm. Nu este scopul nostru aici să examinăm munca dvs, ci să examinăm munca noastră. Suntem aici doar într-un proces de discuţii. Concluzionăm: nu este echilibrat, deoarece este informaţia numai a comentatorilor care apreciază semnarea tratatului, dar nu şi a opoziţiei sau analiştilor care ar prezenta un alt punct de vedere.
Cine ne obligă să facem acest lucru? Cuvântul echilibrat din Codul audiovizualului. Mă întreb retoric, de ce nu ar veni aici o reglementare, poate chiar de la societatea civilă care să stabilească foarte clar ce înseamnă acest echilibrat.
V.Ţapeş: La pagina 8, dacă nu vă supăraţi: PCRM a apărut doar în context negativ în 11 cazuri sau 20% în numărul total de ştiri prezente monitorizării. Contextul negativ a fost determinat de acuzaţiile lansate de diferiţi concurenţi electorali la întâlnirile cu alegătorii în anii guvernării PCRM: schema mafiotă construită în ultimii ani în domeniul preţurilor la medicamente, interzicerea spoturilor PCRM pentru că ar încălca legislaţia, etc. Eu aş fi vrut să aud şi opinia dnei L.Viţu.

L.Viţu-Eşanu: Bine, eu nu le tratez chiar ca acuzaţii. Cred că în primul rând trebuie să ţinem cont de faptul că monitorizarea asta-i pentru o perioadă foarte scurtă, deoarece cu o săptămână înainte am avut 5 zile în care comuniştii au organizat în fiecare zi câte o conferinţă de presă în care au prezentat platforma lor pe bucăţi şi atunci am avut 5 sau 6 ştiri pozitive pentru PCRM. Cred că lucrurile o să se echilibreze la finalul campaniei. Chiar astăzi, de exemplu, dăm o ştire despre 9 teze ale lui Dodon, teze economice, principii sau iniţiative economice şi ştirea va fi una pozitivă pentru că aşa înțeleg că este calificată.
Deci nu cred că tendinţa din această săptămână va fi valabilă pentru perioada întregii campanii. Dacă instanţa de judecată ia o decizie că spotul încalcă anumite reguli şi noi reflectăm lucrul acesta, nu cred că ştirea este negativă pentru PCRM.

A.Dorogan: Nu, ştirea-i negativă, dar misiunea noastră era să dăm decizia instanţei şi dacă apare în context, eu sunt obligat să o dau. Dacă partidul cutare spune despre PCRM la conferinţa sa şi pe urmă monitorul fixează, el ce face? Conferinţa de presă a partidului X care-l atacă partidul Y în cadrul conferinţei: noi o difuzăm, iar monitorul contabilizează câte minute partidul a vorbit despre dânsul.

R.Lozinschi-Hadei: Interesul public prevede şi dacă PCRM a comentat decizia instanţei în care spunea că nu era de acord, nu era nimic grav, chiar se recomandă să apară. Nu e tocmai corect să aşteptăm a doua zi acel partid să facă conferinţă de presă, dar dacă nu face? Trebuie să acţionăm când e cazul, dacă e ştire conflictuală, să dăm şi cealaltă opinie.

I.Mazur: Vroiam doar să adaog că doar în acest raport noi am observat o tendinţă. O să vedeţi că în celelalte rapoarte nu este atât de vădită tendinţa defavorizării PCRM, doar în acest raport a fost puţin mai pronunţată, dar în celelalte s-a menţinut echilibrul. Nu vreau să apăr TV Moldova 1, dar ei au dreptate, sunt anumite tendinţe pe anumite perioade de timp când apar mai multe evenimente.
L.Viţu-Eşanu: Am găsit ştirea: Коммунисты намерены обжаловать решение апеляционной палаты в вышестоящей судебной инстанции. Deci noi am dat intenţia comuniştilor. Dacă ei intenţionează să atace era clar că ei nu sunt de acord. Trebuia să spun că comuniştii nu sunt de acord, motiv pentru care ei vor ataca? Am spus clar că ei vor ataca. Poziţia lor este faţă de decizia instanţei.

V.Ţapeş: Nu prea înţeleg. În pag.2, alin.1: din punct de vedere al contextului apariţiei în ştiri la Moldova 1 se observă..., iarăşi cam în acelaşi context, se observă o uşoară defavorizare a PCRM. Deci e uşoară, dar mai departe: aceasta a constituit subiectul mai multor ştiri defavorabile – dacă e uşoară cum poate fi subiectul mai multor ştiri defavorabile?

I.Mazur: Nu, aici este vorba de 11 cazuri, 12,3% din totalul ştirilor.
E.Rîbca: Stimaţi colegi, doreşte cineva să mai intervină? Vă mulţumesc.
Stimaţi colegi, aş vrea să spun şi eu ceva pe marginea acestui raport. Am aici aceste sublinieri, multe dintre ele au fost deja invocate de colegi şi, respectiv, de I.Mazur, care este prezent la şedinţa CO.
În special, s-a vorbit puţin astăzi, în privinţa raportului de monitorizare al Centrului pentru Jurnalism Independent, despre faptul că, spre deosebire de primul raport, dacă îmi amintesc, postul Radio Moldova are o poziţie mult mai favorabilă. Sunt aduse mai multe laude la adresa postului Radio Moldova, inclusiv în ceea ce priveşte reflectarea concurenţilor electorali.
Următorul raport de monitorizare este raportul de monitorizare internă ce ţine de perioada 8-12 noiembrie 2010, raport pe care, după cum am hotărât la şedinţa CO din 17 noiembrie, urmează să-l examinăm astăzi. Aş vrea să ofer cuvântul dlui D.Ţurcanu, şeful Direcţiei monitorizare a Companiei.

D.Ţurcanu: Raportul include perioada 1-5 noiembrie şi 8-12 noiembrie, fiind prezentat la şedinţa operativă a preşedintelui. Redacţiile au făcut cunoştinţă cu acest raport.

La Televiziune au fost monitorizate dezbaterile din perioada 1-5 noiembrie şi 8-12 noiembrie, la care au participat concurenţii electorali, partidele politice şi candidaţii independenţi. Concluziile sunt următoarele: în total au fost 10 emisiuni monitorizate, au participat 39 de concurenţi electorali şi G.Stati (prin persoana de încredere) – candidat independent. Tabloul îl aveţi în tab.1 în ceea ce priveşte durata totală a apariţiilor, inclusiv intervenţiile directe şi menţiunile, la fel şi contextul în care s-au prezentat concurenţii electorali în aceste dezbateri televizate. Am unele comentarii pe marginea tab.1. În primul rând, topul după durata prezenţei concurenţilor electorali. Pe primul loc este PCRM cu 2036 sec, PSD cu 1751 sec.

Numărul sporit al unor partide, în primul rând al PCRM, se datorează faptului că acest concurent electoral a fost menţionat şi în alte dezbateri electorale, în marea majoritate sub aspect negativ. PCRM  a fost menţionat în volum de 704 sec, PLDM 168 sec, PDM 98 sec, PL 69 sec, AMN 62 sec, aceasta în afara dezbaterilor la care au participat aceşti concurenţi electorali.
Ne interesează şi problema gender, dar aici noi nu putem influenţa situaţia. Au fost din partea partidelor politice reprezentanţi 18 bărbaţi şi 2 femei.
Acum să ne referim la analiza calitativă, în ce context au apărut concurenţii electorali în dezbaterile televizate. În context pozitiv pe primul loc se situează PSD – P.Şelin cu 1604 sec, locul 2 partidul Conservator – N.Mirca, urmat de AMN şi pe ultimul loc în context pozitiv se situează PCRM cu 954 sec. Printre candidaţii independenţi în context pozitiv apare Cazacu cu cea mai mare durată a apariţiei, urmat de G.Stati, S.Banari şi V.Stepaniuc ş.a.m.d.
În context negativ pe locul 1 se situează PCRM cu 813 sec, urmat de Partidul Moldova Unită şi AMN, PDM, PLDM, ultimul loc în topul celor 10 aparţine PSD cu 84 de sec. Printre candidaţii independenţi în context negativ primul loc îi aparţine lui R.Cereteu, urmat de Gh.Rusu, Bîrlădeanu şi O.Bolotnicov.
În context neutru, în topul celor 5 apare AMN cu 183 sec, PCRM cu 169 sec, PLDM cu 85 sec, PDM cu 81 sec şi PPCD cu 78 sec. În context neutru candidaţii independenţi apar mai mult, deci durata candidaţilor independenţi este mai mare datorită faptului că moderatorul a încercat să-i îndemne la discuţii cu teme interesante.
Practic fiecare concurent electoral a avut aceleaşi şanse şi a utilizat şansele de a fi prezent la dezbaterile electorale. Moderatorul a fost echilibrat şi în medie a acumulat 817 sec. Dacă urmărim prezenţa concurenţilor electorali la dezbateri, vedem că nu deviază această durată de durata concurenţilor electorali.
Şi în concluzie, referitor la dezbaterile electorale la televiziune – în primul rând considerăm că în dezbateri au fost oferite şanse egale pentru toţi concurenţii electorali. Nu au fost discriminaţi candidaţii independenţi, oferindu-li-se aceleaşi şanse de a se pronunţa, de a-şi prezenta platformele electorale şi moderatorul a demonstrat echidistanţă, imparţialitate şi profesionalism. Iată acestea sunt concluziile în urma monitorizării dezbaterilor electorale în aceste 2 săptămâni.

Radio Moldova a fost monitorizată la rubrica „Electorala 2010” din buletinele de ştiri. În perioada monitorizată au fost examinate 150 de subiecte electorale, dintre care în 88 au figurat concurenţii electorali, candidaţii independenţi sau partide politice şi restul 62 s-au referit la anumite evenimente generate de activitatea, de procesul electoral şi de activitatea CEC-ului.
În tab.2 este prezentată durata apariţiilor protagoniştilor, respectiv şi contextul în care au apărut aceşti protagonişti.
La analiza cantitativă monitorii consideră că, în numărul total de buletine, este redus numărul în care a fost prezentă această rubrică. De exemplu, în săptămâna 8-12 noiembrie, din 73 de buletine doar în 20 a fost prezentă această rubrică şi în 53 a lipsit.
Eu consider că se putea în repetate rânduri de informat telespectatorul. Se putea chiar şi cu riscul de a dubla, de a repeta aceste ştiri ca rubrica să fie prezentă în mai multe buletine de ştiri.
În perioada dată au fost prezente doar 16 partide şi 7 candidaţi independenţi, respectiv din 20 şi 19. Din numărul total de ştiri cu subiecţi electorali...

C.Marin: Dacă aţi spus „doar” înseamnă că e puţin? E insuficient?
D.Ţurcanu: Da, pentru perioada dată. Dar asta nu înseamnă că în total. Din numărul total de ştiri cu subiecţi electorali 25 de ştiri au fost conflictuale. Dintre acestea în 16 ştiri au fost utilizate 2 şi mai multe surse. Există 9 ştiri conflictuale, presupun că ştirile au fost reluate, deci este vorba practic de 6 ştiri care au avut o singură sursă.
În 15 ştiri din numărul total de 88, actorii electorali au depăşit durata de 120 sec. Această durată este stipulată în declaraţia care a fost adoptată de conducerea Companiei şi aprobată de CO, deci aceste 15 cazuri sunt aici menţionate. Am o singură remarcă referitor la această încălcare. Dacă luăm drept act şi document declaraţia dată, atunci putem considera că este încălcată această prevedere de a respecta durata respectivă. Dar atunci când ne uităm la durata care a fost de facto a acestor ştiri simple, depăşirile nu demonstrează o atitudine părtinitoare faţă de un partid sau altul. În sensul acesta este încălcată declaraţia care am adoptat-o noi, dar în acelaşi timp nu atestăm anumite favorizări sau defavorizări în folosul sau în detrimentul anumitor concurenţi electorali.
Cele 25 de ştiri conflictuale nu au depăşit durata de 240 sec., la fel cum este stipulat în declaraţie. Referitor la durată, primul loc în perioada monitorizată revine PCRM, candidatului independent G.Stati cu 330 de sec. Ca durată, G.Stati are de 7 ori mai mult decât Mişcarea Social-Politică a Romilor, Partidul Ecologiştilor, PPCD în această perioadă.
Eu cred că este bine să menţionăm un moment. Raportul dintre intervenţiile directe şi menţiuni, când e vorba de radio, ţinând cont de faptul că intervenţiile directe au un potenţial emotiv şi persuasiv mai puternic decât menţiunile. În sensul acesta aş vrea să spun că Mişcarea Social-Politică „Ravnopravie” are 67% intervenţii directe faţă de numărul total de apariţie, în timp ce PDM doar 6%, deci 45 sec. intervenţii directe şi 719 sec. – menţiuni.
Cât priveşte egalitatea gender la radio, situaţia este următoarea: bărbaţii figurează în buletinele de ştiri, reprezentanţi ai concurenţilor electorali, de 133 de ori, femeile de 17 ori, ceea ce înseamnă că bărbaţii apar de 7,8 ori mai mult decât femeile.

E.Rîbca: Ce înseamnă G.Stati B - 5?

D.Ţurcanu: Aveţi în vedere în tabelă? Bărbat şi are 5 apariţii.

E.Rîbca: Dle D.Ţurcanu, la ce ne ajută aceste constatări?

D.Ţurcanu: Aveţi în vedere datele despre bărbaţi şi femei?

E.Rîbca: Da, despre bărbaţi şi femei. Pentru cei care nu cunosc reamintesc, dna L.Viţu este prezentă aici şi conduce ştirile la televiziune şi dna R.Russu – la radio.

L.Viţu-Eşanu: Dacă partidele ar fi fost conduse de femei, poate ar fi altă situaţie. Partidele sunt conduse de bărbaţi…
E.Rîbca:  Eu vreau să repet: la ce ne ajută aceste constatări?

D.Ţurcanu: Ne ajută cel puţin să ne orientăm, fiindcă atunci când jurnalistul poate influenţa şi invita respectiv femeile la microfon sau în faţa camerei, trebuie să schimbăm acest coraport care, din păcate, este în defavoarea femeilor.

E.Rîbca: Mai este necesar pentru Companie în viitor să stabilim această limită de 120 sec şi, respectiv, 240 sec? Ne punem noi înşine nişte praguri.
C.Marin: Ei bine, aceasta într-un fel echilibrează. Ar putea fi nişte limite, dar putem renunţa la ele, într-un fel însă ne ajută ca să ne orientăm în timp.

D.Ţurcanu: Am finisat.

E.Rîbca:  Vă mulţumesc. Stimaţi colegi, a fost o propunere de a organiza o pauză de 7-10 min.
După pauză
E.Rîbca: Stimaţi colegi, am pregătit proiectul hotărârii CO nr.229 Cu privire la monitorizarea reflectării campaniei electorale pentru alegerile parlamentare anticipate din 28 noiembrie 2010 de către IPNA Compania „Teleradio-Moldova” în care am menţionat despre examinarea acestor rapoarte.

În opinia mea, urmează să luăm act de aceste rapoarte şi să le anexăm. Nu am recomandări.

La şedinţa trecută s-a pus în discuţie necesitatea examinării raportului de monitorizare internă de la ultima pagină. Sunt concluziile privind Radio Moldova:
1. Rubrica „Electorala 2010” este prezentă într-un număr mic de buletine de ştiri.
2. În perioada monitorizată de 10 zile nu au fost prezenţi toţi concurenţii electorali – partide politice. Prezenţa candidaţilor independenţi în rubrică este redusă.
3. În 15 cazuri au fost încălcate prevederile Declaraţiei (p.3.6.) vizând durata limită a ştirilor simple privind reflectarea evenimentelor cu participarea concurenţilor electorali (120 de secunde).
4. În 6 ştiri cu caracter conflictual a lipsit a doua opinie ca sursă de informare.
5. În toate subiectele monitorizate jurnaliştii de la actualităţi au avut atitudini corecte, nepărtinitoare faţă de eveniment şi protagonişti.
În acest context, până a oferi posibilitatea de a vă expune asupra ultimului raport, vreau să vă întreb dacă este cazul să examinăm acele 6 ştiri unde lipseşte a doua sursă de informare.
Voci: Să le ascultăm.
Se discută.
E.Rîbca: Să audiem ştirile.
Ştirea 1: După ce MAE a expediat celor patru lideri ai AIE scrisori oficiale în care îi invită să semneze acordul comun prin care cetăţenii să primească dovada că niciun partid din alianţă nu va realiza înţelegeri cu PCRM, V.Filat, M.Ghimpu, M.Lupu şi S.Urechean au ignorat invitaţia MAE, informează Unimedia. „E prea mare orgoliul” – spune preşedintele MAE V.Untilă, menţionând că era conştient că propunerea nu va fi acceptată. V.Untilă susţine că alegătorii sunt dezamăgiţi şi că forţele democratice trebuie să vină în faţa alegătorilor cu un mesaj comun. Acordul comun urma să reglementeze faptul că AIE nu va face alianţe în afara actualului cadru, precum şi procedura de alegere a preşedintelui, pentru că de acolo pleacă toate neînţelegerile.
A.Peru-Balan: Este o situaţie conflictuală pentru că se spune că e prea mare orgoliul. S-ar fi putut cere şi opinia comuniştilor.
A.Dorogan: De fapt, aceasta este o ştire luată de pe Unimedia. Era nevoie de un pic de redactare. Dar nu consider că este o tendenţiozitate.
D.Ţurcanu: Odată ce V.Untilă atacă membrii AIE, se putea de cerut şi opinia acestora.
E.Rîbca: Conform art.7 al Codului audiovizualului, alin.(4), Pentru a asigura în cadrul emisiunilor informative ale radiodifuzorilor respectarea principiilor echilibrului social-politic, echidistanţei şi obiectivităţii, aceştia vor plasa fiecare ştire astfel încît: c) în cazul subiectelor ce vizează situaţii de conflict, să se respecte principiul de informare din mai multe surse. Există conflict?
A.Peru-Balan: Nu este situaţie de conflict, dar sunt vizaţi liderii de partid. Era ideal dacă se omitea fraza despre orgoliu.
E.Rîbca: Să audiem următoarea ştire.

Ştirea 2: Legislativul s-ar putea întâlni până la 28 noiembrie pentru a discuta ridicarea imunităţii lui V.Voronin. Fiecare persoană trebuie să răspundă în faţa justiţiei, indiferent dacă este sau nu campanie electorală – a spus Munteanu, acesta venind cu o serie de date despre firmele care ar aparţine familiei Voronin şi care ar fi implicate în privatizarea la un preţ mai mic decât cel de piaţă a mai multor terenuri.

A.Peru-Balan: Nu consider că este o ştire conflictuală.

D.Ţurcanu: În următorul buletin de la 21.00 redacţia a apelat la opinia comuniştilor şi a fost a doua sursă. În cazul de faţă, nu a reuşit.

A.Dorogan: În „Jurnalul” de la 21.00 s-a redactat ştirea, dar a fost puţin timp pentru pregătire şi a fost monitorizată.

Ştirea 3: Сегодня партия за европейскую интеграцию провела пресс-конференцию, на которой журналистам была доведена информация  о созыве внеочередного съезда партии. Подробности у Елеоноры Кулак:

- Сегодня на пресс-конференции председатель Партии Движения за европейскую интеграцию, В.Унтилэ, заявил о решении партии созвать 14 ноября внеочередной съезд партии. Причиной созыва, В.Унтилэ: Цель съезда, это изменения в нашем уставе которые не дадут возможность политической партии войти в коалицию с коммунистами после выборов. Мы хотим чтобы наш пример взяли и другие политические партии которые перейдут порог 28 ноября.
- Здесь задавали вопрос, чья идея, ведь Европа открыта для всех?

- Европа открыта для всех, но возвращение к власти коммунистов это значит опять застой и идея принадлежит нашему политическому бюро, и мы хотим показать пример и другим политическим партиям о том что с коммунистами нам не по пути и что РМ будет развиваться только в том случае если продолжатся демократические реформы и демократическое правление в РМ.

- Участники съезда, каковы будут?

- Участники съезда будут со всех населенных пунктах, будут 2200 делегатов, они члены нашей партии, они представляют все населенные пункты РМ.


A.Peru-Balan: Ce caută ştirea în lista neagră?

D.Ţurcanu: Consider că trebuia a doua opinie, cea a comuniştilor.

E.Rîbca: Ce puteau spune ei?

R.Lozinschi-Hadei: Suntem în campanie electorală şi trebuia să se dea şi opinia communiştilor.

A.Dorogan: Trebuia să-i întreb, dacă fac şi ei schimbări în statut? Nu cred că este o ştire conflictuală.

Se discută.
Ştirea 4: Гражданский контроль Выборы 2010 с 1-7 ноября этoго года. 

Следователи, прокуроры и судьи владеют самыми шикарными домами в Кишиневе, заявил лидер движения «Против мафии» Сержиу Мокану в ходе пресс-конференции в Инфо-Прим-Нео, которую он провел вместе с партией «За народ и страну». С.Мокану утверждает что председатель окружного экономического суда А.Коленко входит в мафиозную схему предпринимателя В.Плахотнюка, из каждого дела попадающего в суд он получает 10%. По словам Мокану, об этом знают сотрудники службы информации и безопасности. Председатель движения «Против мафии», продемонстрировал фотографии яхты которые, по его словам, принадлежит А.Коленко. С.Мокану добавил что председатель экономического суда имеет собственность и на территории Украины.

A.Peru-Balan: Aici este indiscutabil. Este grav.

E.Rîbca: Stimaţi colegi, următoarea ştire.

Ştirea nr. 5: Демократическая партия Молдовы выражает несогласие в связи с обращением и.о. Президента Республики М.Гимпу к генеральному секретарю НАТО в котором Гимпу просит у него поддержки в побуждении РФ вывести свои вооруженные силы с территории РМ, отмечает ИПН с ссылкой на заявление, распространенное ВПМ по этому поводу. Формирование считает подобные публичные действия нецелесообразными, которые, кроме того что имеют избирательную нагрузку, никак не способствуют урегулированию приднестровского конфликта и имеют лишь опасный потенциал для создание преград будущему правлению в области приднестровского урегулирования. Более того, антироссийская реторика, возобновленная в полной мере во время избирательной кампании, может привести к ухудшению отношений РМ с РФ, а является подрывом европейских демократических усилий по урегулированию приднестровского конфликта, подчеркивается в документе. ДПМ оставляет за собой право продвигать сбалансированную внешнею политику и считает неприемлемым в сегодняшней публичное обращение и.о. государства М.Гипму: „Полагаем что вовлечение НАТО в урегулирование приднестровского конфликта – это опасная инициатива которая может размыть конституционные рамки РМ, которая посягает на статус нейтралитета, а это является ясной гарантией территориальной целостности страны. В этом контексте ДПМ подтверждает свои пожелания о необходимость определения жизнеспособности и мирного решения приднестровского конфликта исходя из принципа суверенитета и территориальной целостности РМ. Приоритеты РМ – это решение социальных, экономических проблем граждан. Только когда общество ощутит внимание государства к своим нуждам, только тогда у нас будут необходимые рычаги для стимулирования желания наших граждан в приднестровском регионе жить в воссоединенной стране”.
A.Peru-Balan: Trebuia de prezentat reacţia din partea instituţiei prezidenţiale.
A.Dorogan: Aici s-a spus părerea unui partid. Am discutat în numeroase emisiuni şi dezbateri. Acum, pentru fiecare declaraţie, trebuie să mă duc să solicit declaraţia altora?
A.Peru-Balan: Trebuia să fie reacţia.
A.Dorogan: Nu este o situaţie conflictuală, este o atitudine.
A.Peru-Balan: În cazul acesta trebuia asigurat feed-back-ul.
E.Rîbca: Stimaţi colegi, propun să trecem la etapa discutării, completării hotărârii. Propun să luăm act de toate rapoartele discutate azi. Personal, nu am propuneri privind careva recomandări. Pot supune votului?
Voci: Da.
E.Rîbca: Supun votului proiectul hotărârii nr.229 cu titlul Cu privire la monitorizarea reflectării campaniei electorale pentru alegerile parlamentare anticipate din 28 noiembrie 2010 de către IPNA Compania „Teleradio-Moldova”.
S-a votat: „Pentru” – unanim (6 voturi).

E.Rîbca: Următoarea chestiune din Ordinea de zi este Caietul de sarcini. Stimaţi colegi, luni v-am expediat în format electronic proiectul Caietului de sarcini IPNA Compania „Teleradio-Moldova pentru 2011. Personal, nu sunt pregătit să votez pentru el. Intenţionez doar să vă prezint în format scris, imprimat pe hârtie şi vă propun să organizăm audieri publice pe marginea lui.

Dezbaterile asupra proiectului Caietului de sarcini se vor efectua pe parcursul lunii decembrie.

C.Marin: Avem un proiect asupra căruia se munceşte. El a fost distribuit tuturor şefilor subdiviziunilor, pentru ca să acumulăm toate opiniile. Vineri este ultima zi de prezentare. Mai departe l-am expediat în baza unei înţelegeri prealabile la APEL. Am avut intenţia să facem audieri publice pe marginea lui. Scopul nostru a fost ca eventual să îl citiţi şi dacă aveţi propuneri, sugestii, să le prezentaţi nouă pentru a-l îmbunătăţi.

E.Rîbca: Propun atenţiei dvs proiectul hotărârii:

1. Până la 12 decembrie 2010 să fie organizate audieri publice pe marginea Caietului de sarcini.
2. Responsabil de executarea prezentei hotărâri este preşedintele IPNA Compania „Teleradio-Moldova”.
3. Prezenta hotărâre intră în vigoare în ziua adoptării.

R.Lozinschi-Hadei: Cum se vor face audierile?

C.Marin: Va fi o masă rotundă la care vor fi invitaţi administraţia Companiei, ONG-uri în domeniu. Intenţionăm să invităm şi parlamentarii care vor fi aleşi, poate şi membrii CCA.

Aş vrea ca în decizie să fie două puncte. Primul: membrii CO să îşi asume angajamentul să vină cu sugestiile şi propunerile până la o dată. Pentru noi contează opinia dvs. Dacă trebuie să corectăm ceva, să o facem până la audieri. Aş vrea contribuţia CO în elaborarea acestui Caiet de sarcini. În legătură cu aceasta cer ca termenul să fie deplasat.

R.Lozinschi-Hadei: Nu trebuie să ne bazăm pe alegeri.

A.Dorogan: La prima etapă a audierilor vor fi propuneri din partea societăţii, după care facem o redactare şi venim încă la o dezbatere.

C.Marin: Vom face audieri interne şi externe.

A.Peru-Balan: Aş vrea să aud argumente foarte solide vis-a-vis de intenţia de a schimba timpul de emisie a „Mesagerelor”.

E.Rîbca: Eu sunt împotriva stabilirii termenului. Îmi place ideea cu două audieri. Pot fi şi mai multe. Nu ştim ce va fi până atunci. Poate dura în timp constituirea comisiilor parlamentare. Ar fi bine ca să organizăm cel puţin prima audiere până la 12 decembrie.

Membrii CO discută.

E.Rîbca: Stimaţi colegi, am următoarele propuneri de redactare. Punctul 2 se va expune în următoarea redacţie: fiecare membru a CO va prezenta în formă scrisă propunerile, obiecţiile şi sugestiile sale pe marginea proiectului Caietului de sarcini pentru 2011 până la 15 decembrie 2010.
A.Peru-Balan: Putem pune şi noi data de 12 decembrie.

M.Şlapac: Vom fi ridicoli cu acest punct. Noi putem prezenta şi fără decizie.

E.Rîbca: Stimaţi colegi, am propunerea de a supune votului proiectul iniţial.

S-a votat: „Pentru” – unanim (6 voturi).

E.Rîbca: Avem o scrisoare din partea administraţiei Companiei. Vă reamintesc că, potrivit Codului muncii, până la data de 15 decembrie angajatorul este obligat să aprobe programarea concediilor de odihnă anuale. Prin acest demers sunt înaintaţi următorii termeni de programare a concediului de odihnă anual pentru anul 2011, după cum urmează:
- Preşedintele Companiei – 2 săptămâni în prima jumătate a lunii iulie şi 2 săptămâni în luna octombrie;

- Directorul radiodifuziunii – 28 de zile în luna august;

- Directorul televiziunii – 2 săptămâni în prima jumătate a lunii iunie şi 2 săptămâni în luna septembrie.

Coincidenţe nu sunt. Pot supune votului?

S-a votat: „Pentru” – unanim (6 voturi).

E.Rîbca: A fost o propunere din partea dnei V.Cucereanu de a supune examinării executarea hotărârii nr.226 Cu privire la difuzarea filmului documentar „Golgota Basarabiei” şi posibilitatea introducerii unei rubrici permanente. (A plecat dna A.Peru-Balan).
Dau citirii din textul hotărârii:

1. Se recomandă preşedintelui şi directorului televiziunii IPNA Compania „Teleradio-Moldova”:

a) difuzarea filmului documentar „Golgota Basarabiei”, începând cu data de 18 noiembrie 2010;

b) difuzarea filmului documentar „Golgota Basarabiei” să fie însoţită de discuţii pe marginea acestuia.

Am vizionat filmul duminică şi discuţiile înainte şi după film. Mi s-a părut o experienţă reuşită.

V.Cucereanu: Am vrut să remarc corectitudinea cu care a reacţionat administraţia, pentru că a fost un eveniment, premiera acestui film.  Faptul că a fost difuzat la TV Moldova 1 a stârnit reacţii pozitive. Să înţelegem că a fost difuzat şi la TV Moldova Internaţional?
Mi s-a părut oportun ca filmul să fie transmis, difuzat încă o dată în prime time la decizia administraţiei.

Am vorbit despre necesitatea inaugurării unei rubrici despre documentarul naţional. Poate că ar fi bine de grăbi deschiderea rubricii. Aceasta ar putea fi una din noutăţile din Caietul de sarcini.

E.Rîbca: Spuneam că am întârziat azi la şedinţă pentru că am considerat necesar să pregătesc acest proiect de hotărâre indiferent dacă va fi adoptat. Proiectul sună în felul următor:

1. Se constată executarea Hotărârii Consiliului de Observatori nr.1/226 din 17.11.2010 cu privire la difuzarea filmului documentar „Golgota Basarabiei”.

2. Se recomandă preşedintelui şi directorului televiziunii IPNA Compania „Teleradio-Moldova” inaugurarea, la Moldova 1, a unei rubrici permanente, consacrată filmului documentar naţional, însoţită de dezbateri.

3. Se abrogă hotărârea cu privire la difuzarea filmului documentar „Golgota Basarabiei”. Preşedintele IPNA Compania „Teleradio-Moldova” va informa membrii CO despre implementarea recomandării.
Membrii CO discută.
V.Cucereanu: Consider că p.3 nu este necesar.

E.Rîbca: Am în faţă proiectul hotărârii nr.232. Văd necesitatea ca în anul următor să ne apucăm de abrogarea hotărârilor. Este foarte greu de lucrat cu un număr mare de hotărâri în vigoare.

Stimaţi colegi, pot supune votului?

V.Cucereanu: Propun să omitem punctul 3.

E.Rîbca: Supun votului aprobarea hotărârii nr. 232 cu omiterea punctului 3.
S-a votat: “Pentru” – 4 voturi
                  “Abţinut” – 1 vot (E.Rîbca).

E.Rîbca: Propun să încheiem şedinţa.

S-a votat: “Pentru” – unanim (5 voturi).

Şedinţa s-a încheiat la ora 18.30
Descifrare:

Natalia BEREGOI __________________

Au semnat:

1. Eugeniu RÎBCA       __________ Preşedintele Consiliului de Observatori

2. Viorica  BOGATU     _________ Secretarul şedinţei Consiliului de Observatori  

3. Aurelia PERU-BALAN ____________

4. Vitalie ŢAPEŞ ___________________

5. Raisa LOZINSCHI-HADEI _________

6.Mariana ŞLAPAC ________________

Preşedintele CO __________                                           LŞ                     Secretarul şedinţei CO  ________________


